ANC steek Niehaus in die padCarl Niehaus.(Argieffoto: Karen Sandison/African News Agency) Die ANC het die Umkhonto we Sizwe- (MK-)veteraan Carl Niehaus afgedank. Pule Mabe, woordvoerder van die ANC, het die nuus Donderdagaand aan eNCA bevestig. Niehaus se afdanking volg enkele ure nadat hy ’n brief van Febé Potgieter, hoofbestuurder van die ANC, ontvang het waarin die MK-veteraan tot 16:00 gegun word om redes te verskaf waarom hy nie summier afgedank moet word nie. Dít nadat Niehaus Woensdag gedreig het om namens ontevrede werknemers strafregtelike klagte teen hooggeplaastes in die ANC in te dien. Die werknemers is glo ongelukkig oor onder meer salarisse. Niehaus het Potgieter se brief in ’n verklaring as “drakonies en onredelik” bestempel aangesien hy glo maar twee en ’n halfuur gegun is om redes te verskaf oor waarom hy nie afgedank moes word nie. Niehaus ontken nie in die verklaring dat hy gedreig het om senior bestuurslede van die ANC van onder meer diefstal en korrupsie aan te kla nie. Hy voer egter aan dat hy in sy persoonlike hoedanigheid as werknemer van die ANC opgetree het en bloot sy reg as werknemer en Suid-Afrikaanse burger uitgeoefen het. Niehaus is twee maande gelede tydelik uit die ANC geskors ná hy uitlatings in Nkandla gemaak het. Mabe het vroeër vanaand aan eNCA gesê die ANC is “moeg daarvoor om altyd sake wat deur Niehaus aangevoer is te moet hanteer”. Maroela Media het ’n navraag aan Mabe gerig en wag op terugvoer.